ปลัดฯคมนาคมยกเครื่องอากาศ/บก จ้างทอท.บริหาร26สนามบิน
โพสต์ทูเดย์ &#8212; ปลัดฯ คมนาคมคนใหม่ เตรียมจ้าง ทอท.บริหาร 26 สนามบินของกรมการขนส่งทางอากาศ นัดหารือผู้เกี่ยวข้อง 25 ก.ย.นี้
21 ก.ย. 2552

โพสต์ทูเดย์ — ปลัดฯ คมนาคมคนใหม่ เตรียมจ้าง ทอท.บริหาร 26 สนามบินของกรมการขนส่งทางอากาศ นัดหารือผู้เกี่ยวข้อง 25 ก.ย.นี้
นายสุพจน์ ทรัพย์ล้อม อธิบดีกรมทางหลวง ว่าที่ปลัดกระทรวงคมนาคมคนใหม่ เปิดเผยถึงนโยบายการพัฒนาการขนส่งทางอากาศของไทยว่า ในฐานะที่เป็นกรรมการบริษัท ท่าอากาศยานไทย หรือทอท. มีแนวคิดที่จะยกระดับการบริหารจัดการสนามบินภูมิภาคทั้ง 26 แห่ง ที่อยู่ในความดูแลของกรมการขนส่งทางอากาศ (ขอ.) ให้ทอท.ซึ่งมีประสบการณ์บริหารสนามบินเข้ามารับจ้างจัดการ โดยใช้งบประมาณที่ได้รับจัดสรรจากรัฐบาล และหาแนวทางพัฒนาหรือหามาตรการจูงใจให้เที่ยวบินมาใช้มากขึ้น
สำหรับรายละเอียดจะเรียกผู้บริหารทั้งสองหน่วยงาน คือ นายเสรีรัตน์ประสุตานนท์ กรรมการผู้อำนวยการใหญ่ ทอท. และนายวุฒิชัย สิงหมณี ว่าที่อธิบดีกรมการขนส่งทางอากาศ (ขอ.) เพื่อพิจารณาในรายละเอียดข้อกฎหมายและความเป็นไปได้ในทางปฏิบัติ เพราะทอท.เป็นบริษัทมหาชน โดยกรรมสิทธิ์ในทรัพย์สินที่ดินและสิ่งปลูกสร้างยังคงเป็นของขอ. แต่เข้ามารับจ้างในการบริหาร ซึ่งจะต้องรับผิดชอบทั้ง 26 แห่ง เพราะมีสนามบินบางแห่งมีกำไร แต่ส่วนใหญ่จะขาดทุน ซึ่งทอท.อาจต้องเข้ามาพิจารณาวางแผนในการสร้างรายได้ และสิ่งสำคัญจะต้องหามาตรการในการจูงใจให้มีเที่ยวบินมาใช้บริการเพิ่มมากขึ้น
ด้านนายวุฒิชัย กล่าวว่า ทิศทางการบริหารสนามบินภูมิภาคในประเทศจะมีการสัมมนาเพื่อระดมความคิดเห็นจากทุกฝ่ายที่เกี่ยวข้องในวันที่ 25 ก.ย.นี้ ที่ขอ. จากนั้นจะสรุปรายละเอียดเสนอต่อนายโสภณ ซารัมย์ รมว.คมนาคม เพื่อประกอบการพิจารณาและตัดสินใจการกำหนดแนวทางของสนามบินทั้ง 26 แห่งต่อไป
สำหรับสนามบินขอ.สามารถทำกำไรมีเพียง 3 แห่ง คือสนามบินอุดรธานี สุราษฎร์ธานี และกระบี่ ที่เหลือ 23 แห่งขาดทุน บางแห่งมีเที่ยวบินขึ้นลงวันละ 12 เที่ยวเท่านั้น ดังนั้นในรายละเอียดที่ทอท.จะเข้ามารับจ้างบริหาร ต้องดูว่ามีเงื่อนไขอย่างไร เพราะงบประมาณในส่วนนี้ที่ขอ.ได้รับจากรัฐบาลน้อยมาก 
นายสุพจน์ กล่าวว่า เตรียมหารือกับ พล.อ.อ.สมชาย เธียรอนันต์ กรรมการผู้อำนวยการใหญ่ บริษัท วิทยุการบินแห่งประเทศไทย (บวท.) เพื่อให้เข้ามาทำหน้าที่เป็นศูนย์ควบคุมการจราจรแห่งชาติ เพื่อเป็นศูนย์กลางในการให้บริการควบคุมการจราจรทางบก โดยใช้ระบบดาวเทียมและจีพีอาร์เอส เพื่อใช้ในการอำนวยความสะดวกให้แก่ผู้ประกอบการขนส่งและรถโดยสาร สามารถตรวจสอบข้อมูลเพื่อช่วยในการควบคุมการเดินทางถนนทั้งด้านความเร็วและอื่นๆ เพราะขณะนี้การขนส่งทางน้ำได้นำร่องไปแล้ว บวท.เข้าไปบริหารจัดการจราจรทางน้ำให้กับกรมการขนส่งทางน้ำและพาณิชยนาวี (ขน.)
“ขณะนี้มีรถขนส่งวิ่งให้บริการกว่า 2 ล้านคัน ยังไม่รวมรถขนส่งโดยสาร หากจัดเก็บค่าบริการควบคุมจราจรทางบก รายละ 500 บาทต่อปี จะมีรายได้ถึง 1,000 ล้านบาท สามารถนำมาลงทุนพัฒนาระบบต่างๆได้” นายสุพจน์ กล่าว 
ทั้งนี้ โครงการที่กำหนดไว้ในแผนแม่บททางด้านรถไฟฟ้า ทางรถไฟ การขนส่งทางน้ำและทางอากาศ จะต้องใช้ระบบบูรณาการในการเชื่อมโยงเข้าด้วยกัน โดยใช้ระบบโลจิสติกส์ช่วยลดต้นทุนและค่าใช้จ่ายในการดำเนินงานและเปลี่ยนมาใช้ระบบรางและทางน้ำเพิ่มขึ้น เพราะมีต้นทุนการขนส่งต่ำว่า โดยจะต้องศึกษารายละเอียดของแผน คาดว่าภายใน 3 เดือนจะเห็นทิศทางที่ชัดเจน